Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 2019/93 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους"

(2002/C 80/12)

Στις 26 Νοεμβρίου 2001, και σύμφωνα με τα άρθρα 36 και 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την ανωτέρω πρόταση.

Στις 27 Νοεμβρίου 2001, το Προεδρείο της Οικονομικής και Κοινωνικής Επιτροπής ανέθεσε στο τμήμα "Γεωργίας, ανάπτυξης της υπαίθρου, περιβάλλοντος" την προετοιμασία των σχετικών εργασιών.

Λόγω του επείγοντος χαρακτήρα των εργασιών, η 387η σύνοδος ολομέλειας της ΟΚΕ της 16ης και 17ης Ιανουαρίου 2002 (συνεδρίαση της16ης Ιανουαρίου 2002) όρισε γενικό εισηγητή τον κ. Παπαμιχαήλ και υιοθέτησε τη γνωμοδότησή του με 68 ψήφους υπέρ και 3 αποχές.

1. Εισαγωγή - Ιστορικό

1.1. Το Ευρωπαϊκό Συμβούλιο που συνήλθε στη Ρόδο στις 2 και 3 Δεκεμβρίου του 1988 αναγνώρισε τις δυσκολίες που αντιμετωπίζουν ορισμένες νησιώτικες περιφέρειες της Κοινότητας, για τη δρομολόγηση της οικονομικής και κοινωνικής τους ανάπτυξης, όπως είναι ο νησιώτικος χαρακτήρας, η απόσταση, η μικρή έκταση, το γεωγραφικό ανάγλυφο, το μικρό μέγεθος των γεωργικών εκμεταλλεύσεων, η απουσία οικονομιών κλίμακας, η εξάρτηση, το υψηλό κόστος παραγωγής και μεταφοράς και οι κλιματολογικές συνθήκες.

1.2. Η Επιτροπή εκπόνησε σφαιρική μελέτη(1) των ειδικών προβλημάτων των μικρών νησιών του Αιγαίου Πελάγους (με πληθυσμό κάτω των 100000 κατοίκων) και υπέβαλε κανονιστικές προτάσεις για τη δημιουργία πλαισίου γεωργικών μέτρων που θα χρηματοδοτηθούν από το ΕΓΤΠΕ-Τμήματα εγγυήσεων και προσανατολισμού. Στις προτάσεις αυτές καθορίζεται η συνολική στρατηγική και τα πρακτικά μέτρα για την επίλυση των προβλημάτων.

1.3. Στις 12 Φεβρουαρίου 1993 το Συμβούλιο ζήτησε τη γνώμη της Οικονομικής και Κοινωνικής Επιτροπής για την Πρόταση Κανονισμού που υπέβαλε η Επιτροπή. Στις 26 Μαΐου 1993 η Ολομέλεια της ΟΚΕ υιοθέτησε ομόφωνα τη σχετική γνωμοδότηση του κ. Σπυρούδη(2).

1.3.1. Στις 19 Ιουλίου 1993 το Συμβούλιο έχοντας υπόψη την πρόταση της Επιτροπής και τις γνώμες του Ευρωπαϊκού Κοινοβουλίου και της ΟΚΕ εξέδωσε τον Κανονισμό (ΕOΚ) αριθ. 2019/93(3).

1.3.1.1. Σύμφωνα με την παρ.1 του άρθρου 15 του Κανονισμού (ΕOΚ) αριθ. 2019/93 η Επιτροπή υπέβαλε το 1996(4) στο Συμβούλιο και στο Ευρωπαϊκό Κοινοβούλιο την πρώτη έκθεση σχετικά με την πρόοδο που είχε επιτευχθεί κατά την εφαρμογή των ειδικών μέτρων για τα μικρά νησιά του Αιγαίου Πελάγους.

1.3.1.2. Σύμφωνα με την παρ.1 του άρθρου 15 του Κανονισμού (ΕOΚ) αριθ. 2019/93, η Επιτροπή υπέβαλε στο Συμβούλιο και το Ευρωπαϊκό Κοινοβούλιο το 1998, τη δεύτερη έκθεση σχετικά με την εκτέλεση του προγράμματος κατά το έτος 1995(5).

1.3.1.3. Σύμφωνα με την παρ.1 του άρθρου 15 του Κανονισμού (ΕOΚ) αριθ. 2019/93, η Επιτροπή εκπόνησε την προβλεπόμενη ετήσια έκθεση σχετικά με την εκτέλεση του προγράμματος κατά τη διάρκεια των ετών 1996 και 1997.

1.3.1.4. Η Επιτροπή επίσης ανέθεσε, σε ανεξάρτητο σύμβουλο (Speed Ltd), την εκπόνηση μελέτης - αξιολόγησης, σχετικά με την οικονομική κατάσταση των μικρών νησιών του Αιγαίου, στην οποία εμφαίνεται και η επίπτωση των δράσεων που υλοποιήθηκαν κατά την εφαρμογή του Κανονισμού.

1.3.1.5. Σύμφωνα με την παρ. 2 του άρθρου 15 του Κανονισμού (ΕOΚ) αριθ. 2019/93, η Επιτροπή υπέβαλε τις ανωτέρω αναφερόμενες ετήσιες εκθέσεις και τη γενική έκθεση αξιολόγησης, στο Συμβούλιο και το Ευρωπαϊκό Κοινοβούλιο με το έγγραφο COM(2001) 64 τελικό.

1.4. Με βάση τα ανωτέρω, η Επιτροπή εκπόνησε την παρούσα πρόταση Τροποποίησης του Κανονισμού (ΕΟΚ) αριθ. 2019/93, σύμφωνα με τη ρήτρα αναθεώρησης που περιλαμβάνεται στην παρ. 2 του άρθρου 15 του Κανονισμού.

2. Σύντομη αναφορά στον Κανονισμό 2019/93

2.1. Ο Κανονισμός (ΕΟΚ) αριθ. 2019/93 αποσκοπεί στην άμβλυνση των προβλημάτων που αντιμετωπίζουν οι μικρές νησιώτικες περιοχές του Αιγαίου Πελάγους (νησιά με πληθυσμό λιγότερο των 100000 κατοίκων), όσον αφορά ορισμένα γεωργικά προϊόντα και μέσα γεωργικής παραγωγής. Προς την κατεύθυνση της αντιστάθμισης του μειονεκτήματος αυτού, θεσπίστηκαν ειδικά μέτρα στήριξης του καθεστώτος εφοδιασμού και της τοπικής παραγωγής. Για τη χρηματοδότηση των μέτρων αυτών προβλέφθηκαν ειδικά κονδύλια στον κοινοτικό προϋπολογισμό (ΕΓΤΠΕ - τμήμα εγγυήσεων, εγγεγραμμένες πιστώσεις της τάξης των 25 εκατ. EUR ετησίως). Επίσης υιοθετήθηκε σειρά διαρθρωτικών παρεκκλίσεων· για τις παρεκκλίσεις αυτές, δεν ενεγράφησαν πρόσθετα ποσά στον προϋπολογισμό και οι δαπάνες για τη χρηματοδότησή τους καλύφθηκαν από τα κονδύλια του ΕΓΤΠΕ - τμήμα προσανατολισμού, στο πλαίσιο του Κοινοτικού Πλαισίου Στήριξης (ΚΠΣ).

2.2. Ειδικό Καθεστώς Εφοδιασμού (ΕΚΕ)

Στόχος του είναι να αντισταθμίσει το πρόσθετο κόστος που επιβαρύνει την προμήθεια ορισμένων προϊόντων, ώστε να διατίθενται σε δίκαιες τιμές, σε σχέση με την ηπειρωτική χώρα. Οι ποσότητες που επωφελούνται από το ΕΚΕ καθορίζονται βάσει ισοζυγίων προβλέψεων, που αναθεωρούνται περιοδικά, ανάλογα με τις ανάγκες. Για την εφαρμογή του ΕΚΕ χωρίστηκαν τα νησιά σε δύο ομάδες, ανάλογα με την απόστασή τους από τους λιμένες της ηπειρωτικής Ελλάδας. Η κοινοτική συμμετοχή καλύπτει το 90 % της δαπάνης των μέτρων και το υπόλοιπο 10 % βαρύνει το κράτος-μέλος.

2.3. Μέτρα στήριξης τοπικών προϊόντων

Οι ενισχύσεις αυτές αποβλέπουν στη στήριξη των παραδοσιακών αγροτικών δραστηριοτήτων, τόσο της φυτικής όσο και της κτηνοτροφικής, τοπικής παραγωγής, ώστε να καλύπτουν τις ανάγκες της αγοράς και να αναζωογονήσουν ορισμένους παραγωγικούς τομείς, στους οποίους τα νησιά του Αιγαίου παρουσιάζουν φυσική και παραδοσιακή κλίση.

2.4. Διαρθρωτικές παρεκκλίσεις

Για τη βελτίωση της αποτελεσματικότητας των γεωργικών διαρθρώσεων, καθορίστηκαν, κατά παρέκκλιση προς τον Κανονισμό (ΕΟΚ) αριθ. 2328/91(6) του Συμβουλίου της 15ης Ιουλίου 1991, οι όροι υπό τους οποίους θα χορηγούνται οι ενισχύσεις στις επενδύσεις για τις γεωργικές εκμεταλλεύσεις των μικρών νησιών του Αιγαίου. Επίσης επετράπη η αύξηση του ποσοστού κοινοτικής συμμετοχής, πέραν του προβλεπομένου ορίου (50 %), για τις επενδύσεις που αφορούν ορισμένους τομείς μεταποίησης και εμπορίας γεωργικών προϊόντων, οι οποίες αποσκοπούν στο να βελτιώσουν τις συνθήκες διαβίωσης των κατοίκων.

3. Κύρια σημεία της τροποποίησης

3.1. Η Επιτροπή, υπό το φως των συμπερασμάτων της γενικής έκθεσης αξιολόγησης, προτείνει κατάλληλες προσαρμογές του Κανονισμού, υποβάλλοντας προς υιοθέτηση στο Συμβούλιο την παρούσα πρόταση τροποποίησης, η οποία παραμένει στο πλαίσιο των πιστώσεων που προβλέπονται από τις δημοσιονομικές προοπτικές (περίπου 26 εκατ. EUR).

3.2. Ο κατάλογος των προϊόντων που καλύπτονται από το Ειδικό Καθεστώς Εφοδιασμού (ΕΚΕ) αναθεωρείται.

3.2.1. Προβλέπεται εξαίρεση από την απαγόρευση επανεξαγωγής για τα προϊόντα που προέρχονται από μεταποίηση.

3.2.2. Από τον αναθεωρημένο Κανονισμό απουσιάζουν πλέον τα οπωροκηπευτικά, όπως είχε καθοριστεί στην παρ. 2 του άρθρου 3 του Κανονισμού (ΕΟΚ) αριθ. 2019/93, σύμφωνα με την οποία η ενίσχυση είναι φθίνουσα και καταβάλλεται για μια πενταετία, αρχής γενομένης από το 1993, έως το 1997, που ήταν και το τελευταίο έτος εφαρμογής του προγράμματος. Άλλωστε η υλοποίηση του μέτρου ήταν υποτονική, διότι οι επιχειρήσεις που διακινούν τις μικρές ποσότητες που καταναλώνονται στα νησιά είναι μικρές και δεν διαθέτουν τη δομή που απαιτείται για να επωφεληθούν από την ενίσχυση.

3.2.3. Επίσης, καταργούνται τα προϊόντα στα οποία είχε περιορισμένα αποτελέσματα το ΕΚΕ (ζάχαρη) και μηδενικά (γιαούρτι).

3.2.4. Προβλέπεται να ανατεθεί στην Επιτροπή η αρμοδιότητα αναθεώρησης του καταλόγου και να απλουστευθεί η διαχείριση των ισοζυγίων εφοδιασμού.

3.2.5. Ύστερα από ανάλυση των αναγκών, προτείνονται διευθετήσεις στα μέτρα, τα σχετικά με τις τοπικές γεωργικές παραγωγές.

3.2.5.1. Mε τις κατάλληλες προσαρμογές, διατηρούνται τα συστήματα που αφορούν τη βοοτροφία, τους αμπελώνες για την παραγωγή οίνων ν.q.p.r.d., τους ελαιώνες, την καλλιέργεια πατάτας κατανάλωσης και σποράς, καθώς και την παραγωγή ειδικής ποιότητας μελιού. Αναλυτικά τα ποσά των ενισχύσεων εκφράζονται σε ευρώ, αντί σε ΕCU που προβλέπονται στον Κανονισμό (ΕΟΚ) αριθ. 2019/93:

- για τα βοοειδή 48,3 ΕUR ανά κεφαλή (αντί 40 ECU)

- για την πατάτα 603 ΕUR ανά εκτάριο (αντί 500 ECU)

- για τους αμπελώνες 476 ΕUR να εκτάριο (αντί 400 ECU)

- για τους ελαιώνες 145 ΕUR ανά εκτάριο (αντί 120 ECU)

- για το μέλι 12 ΕUR ανά κυψέλη (αντί 10 και 7 ECU για τις δυο περιπτώσεις παραγωγών όπως προβλεπόταν από τον Κανονισμό (ΕΟΚ) αριθ. 2019/93).

3.2.6. Ως προς τις ποσότητες που ενισχύονται καθορίζονται τα ακόλουθα:

3.2.6.1. Η ενίσχυση για την πάχυνση αρσενικών βοοειδών χορηγείται εντός ανώτατου ορίου 12000 κεφαλών ετησίως, χωρίς να εφαρμόζεται η αναλογική μείωση του ποσού της ενίσχυσης που προβλέπεται στην παρ. 4 του άρθρου 4 του Κανονισμού (ΕΚ) αριθ. 1254/1999(7) για την περίπτωση υπέρβασης του εθνικού ανωτάτου ορίου.

3.2.6.2. Το ανώτατο όριο του αριθμού των κυψελών που ενισχύονται, καθορίστηκε στις 75000.

3.2.6.3. Η αρμοδιότητα σύνταξης των ετήσιων εκθέσεων επί της εφαρμογής των μέτρων του κανονισμού μεταφέρεται από την Επιτροπή στο κράτος - μέλος.

3.2.6.4. Η Επιτροπή συντάσσει και αναθεωρεί τα ισοζύγια εφοδιασμού αναλόγως των αναγκών.

3.2.7. Καταργούνται οι ενισχύσεις μικρής αποτελεσματικότητας (αποθεματοποίηση τοπικών τυριών και παλαίωση οίνων λικέρ).

3.2.8. Επίσης καταργούνται οι πολύ δαπανηρές και περίπλοκες ενισχύσεις στα οπωροκηπευτικά και στα άνθη, που άλλωστε δεν αξιοποιήθηκαν.

3.2.9. Παρά το ότι οι διαρθρωτικές παρεκκλίσεις έχουν καταργηθεί με τον κοινοτικό Κανονισμό (ΕΚ) αριθ. 1257/1999(8) για την αγροτική ανάπτυξη, στην αιτιολογική σκέψη αριθ. 53 του ανωτέρω κανονισμού, προβλέπεται ρητά ελαστικότητα και δυνατότητα προσαρμογών και παρεκκλίσεων.

3.2.9.1. Με βάση την πιο πάνω αιτιολογική σκέψη καθορίζεται ότι, η συνολική αξία της ενίσχυσης μπορεί να προσαυξηθεί, κατά ανώτατο όριο κατά 15 ποσοστιαίες μονάδες, στην περίπτωση επενδύσεων που αποσκοπούν στο να ενθαρρύνουν τη διαφοροποίηση, την αναδιάρθρωση, ή τον προσανατολισμό προς μια αειφόρο γεωργία.

3.2.9.2. Επίσης προβλέπεται αύξηση κατά ανώτατο όριο 65 % για τις ενισχύσεις στις μικρομεσαίες επιχειρήσεις μεταποίησης και εμπορίας τοπικών γεωργικών προϊόντων.

3.2.10. Καθορίζεται ότι, στο τέλος κάθε πενταετούς περιόδου εφαρμογής των μέτρων του προγράμματος, η Επιτροπή θα υποβάλλει στο Συμβούλιο και το Ευρωπαϊκό Κοινοβούλιο γενική έκθεση στην οποία θα υποδεικνύει και τις ενδεδειγμένες προσαρμογές. Ουσιαστικά δηλαδή προβλέπεται δυνατότητα αναθεώρησης ανά 5ετία.

4. Γενικές παρατηρήσεις

4.1. Είναι προφανές ότι η Επιτροπή οδηγήθηκε στη συγκεκριμένη πρόταση τροποποίησης του Κανονισμού από τα συμπεράσματα των εκθέσεων που εκπόνησε κατά τα πρώτα επτά έτη εφαρμογής του προγράμματος (1993-1999). Η ΟΚΕ γενικά θεωρεί ότι οι παρεμβάσεις τροποποίησης είναι θετικές.

4.2. Η ΟΚΕ επισημαίνει τη συμβολή της ανάπτυξης των μικρών νησιών του Αιγαίου, στη γενικότερη ανάπτυξη της χώρας. Συνηγορεί στην ενίσχυση του γεωργικού τομέα, όχι όμως αποσπασματικά, αλλά σαν μια από τις δράσεις ενός συνολικού σχεδίου οικονομικής και κοινωνικής ανάπτυξης των νησιών, για να υπηρετείται ο στρατηγικός στόχος της αειφορίας (βιωσιμότητας). Ένα τέτοιο σχέδιο περιλαμβάνει επιμέρους δράσεις για όλους τους παραγωγικούς τομείς, όπως:

- Στήριξη και ανάπτυξη των παραδοσιακών βιοτεχνιών

- Διατήρηση και προαγωγή του τοπικού πολιτισμού

- Κίνητρα για την ενθάρρυνση επενδυτικών πρωτοβουλιών

- Μέτρα για την εξάλειψη της εποχιακής ανεργίας, όπως η ανάπτυξη του αγροτουρισμού σαν εναλλακτική λύση στο μαζικό τουρισμό και συμπλήρωση στο αγροτικό εισόδημα

- Αποφασιστική προστασία του περιβάλλοντος

- Εξασφάλιση ενεργειακής επάρκειας με χρήση εναλλακτικών και φιλικών προς το περιβάλλον μορφών ενέργειας (αιολική/ηλιακή) και επιτυχής διαχείριση των υδάτινων πόρων για την επίλυση των μονίμων προβλημάτων λειψυδρίας

- Αναβάθμιση των υπηρεσιών υγείας και περίθαλψης

- Βελτίωση υποδομών στην εκπαίδευση

- Επαγγελματική κατάρτιση του εργατικού δυναμικού

- Επικοινωνία και συγκοινωνίες ποιότητας

4.3. Η ΟΚΕ επανέρχεται στην προηγούμενη γνωμοδότησή της(9) για την ανάγκη βιώσιμης ανάπτυξης της αλιείας και αξιοποίησης των θαλάσσιων πόρων, όπως η σπογγαλιεία και η ιχθυοκαλλιέργεια.

Επισημαίνεται επίσης η ανάγκη εξασφάλισης όρων οργανωμένης παρέμβασης:

- Κοινωνικών εταίρων

- Αγροτικών συνεταιρισμών

- Επαγγελματικών οργανώσεων

- Δημοτικών Αρχών

προς την κατεύθυνση σωστής διαχείρισης, αποτελεσματικού ελέγχου και επιτυχούς εφαρμογής του προγράμματος που απορρέει από τον Κανονισμό.

4.4. Η ΟΚΕ διερωτάται, γιατί άραγε είναι περιοριστικός (γεωγραφικά) ο Κανονισμός, αναφερόμενος μόνο στα μικρά νησιά του Αιγαίου και όχι σ' όλα τα μικρά νησιά της Ελλάδας, (π.χ. νήσος Γαύδος) των οποίων τα προβλήματα, αν δεν είναι ακριβώς τα ίδια, είναι τουλάχιστον παρόμοια.

4.5. Η ΟΚΕ, λόγω του συνοριακού χαρακτήρα των νησιών του Αιγαίου, επισημαίνει επίσης την ανάγκη ενίσχυσης των Τελωνείων, του Λιμενικού σώματος και της Ακτοφυλακής, για τον έλεγχο του λαθρεμπορίου, της παράνομης αλιείας, καθώς και της λαθρομετανάστευσης, που τελευταία έχει μαζικά χαρακτηριστικά, λόγω των πολέμων στο Αφγανιστάν και στη Μέση Ανατολή.

4.6. Αντίστοιχη μέριμνα θα πρέπει να επιδειχθεί και στο ζήτημα της ειρήνης και ασφάλειας στην περιοχή. Η ΟΚΕ φρονεί ότι ουδόλως εξυπηρετεί τα συμφέροντα της Κοινότητας διαφορετική αντιμετώπιση του Αιγαίου από τις άλλες περιφέρειες της Ευρωπαϊκής Ένωσης, κατά τις συζητήσεις για το θέμα του Ευρωστρατού (EUROCORPS).

5. Ειδικές παρατηρήσεις

5.1. Άρθρο 2

5.1.1. Θεωρείται ότι στον κατάλογο του παραρτήματος για το ΕΚΕ πρέπει να προστεθεί ο βαμβακόσπορος, που είναι πολύ χρήσιμο συμπλήρωμα ζωοτροφής, δεν παράγεται στα νησιά και η μεταφορά του επιβαρύνει σημαντικά το κόστος.

5.1.2. Η ΟΚΕ φρονεί ότι πρέπει να προστεθεί ο σίτος στον κατάλογο του παραρτήματος, παράλληλα με την προμήθεια του αλευριού, διότι το προϊόν συμβάλλει στη διατήρηση παραδοσιακών βιοτεχνιών παραγωγής αλεύρων (νερόμυλοι/ανεμόμυλοι).

5.2. Άρθρο 3

5.2.1. Στην παράγραφο 1, όπου αναφέρεται η ενίσχυση της χρηματοδότησης κατά 90 % από την "Επιτροπή", ίσως θα ήταν πιο ορθό να αντικατασταθεί από τον όρο "Κοινότητα".

5.2.2. Είναι θετικό το μέτρο της εξαίρεσης από την απαγόρευση επανεξαγωγής των προϊόντων μεταποίησης, γιατί ενθαρρύνει τις μικρές τοπικές μεταποιητικές μονάδες.

5.2.3. Στην παρ. 5, η αναφορά της απαγόρευσης γίνεται στην παρ. 5 (λάθος) ενώ θα έπρεπε στην παρ. 4 (ορθό).

5.3. Άρθρο 3α

5.3.1. Η ανάγκη αναθεώρησης του τρόπου ομαδοποίησης των νησιών για την εφαρμογή του ΕΚΕ ήταν επιβεβλημένη και είχε επισημανθεί στις ετήσιες εκθέσεις.

5.3.2. Κρίνεται πολύ θετική η ρήτρα αναθεώρησης (παρ. 2) των ισοζυγίων και του καταλόγου των προϊόντων του παραρτήματος από την Επιτροπή.

5.4. Άρθρο 12

Η ΟΚΕ πιστεύει ότι το ανώτατο όριο κυψελών (75000) για την παραγωγή μελιού ειδικής ποιότητας για το οποίο χορηγούνται ενισχύσεις, πρέπει να αυξηθεί, επισημαίνοντας ότι στον Κανονισμό (ΕOΚ) αριθ. 2019/93 ο συνολικός αριθμός κυψελών που μπορούσε να επιδοτηθεί κατά την πρώτη περίοδο της εφαρμογής του έφθανε τις 150000.

5.5. Άρθρο 13

Η ΟΚΕ επικροτεί τις διαρθρωτικές παρεκκλίσεις που ενθαρρύνουν προς την κατεύθυνση αειφόρου γεωργίας και επενδυτικών πρωτοβουλιών στις μικρομεσαίες επιχειρήσεις μεταποίησης και εμπορίας γεωργικών προϊόντων καθώς και στις γεωργικές εκμεταλλεύσεις.

5.6. Άρθρο 15

Η καθυστέρηση στη συγκέντρωση των απαραίτητων στοιχείων από τις διοικητικές υπηρεσίες των νησιών για τη σύνταξη από την Επιτροπή των ετήσιων εκθέσεων, είναι μια ακόμη απόδειξη της προβληματικότητας της περιοχής. Η υποχρέωση υποβολής των ετήσιων εκθέσεων από τις ελληνικές αρχές είναι εύστοχη.

5.7. H ΟΚΕ θεωρεί ότι στην τροποποίηση είναι ενδεδειγμένο να περιληφθούν, στα μέτρα στήριξης τοπικών προϊόντων και τα ακόλουθα:

5.7.1. Έμμεση ενίσχυση φρέσκου γάλακτος στα τοπικά γαλακτοκομεία, διότι η τοπική παραγωγή δεν επαρκεί και το ελάχιστο εναπομένον δυναμικό παραγωγής γάλακτος συρρικνώνεται διαρκώς.

5.7.2. Ενίσχυση ανά εκτάριο για την ενθάρρυνση παραγωγής αρωματικών και φαρμακευτικών φυτών και ενίσχυση της μεταποίησής τους· δεδομένου ότι οι συνθήκες κλίματος και εδάφους είναι ευνοϊκές, δεν δημιουργείται πρόβλημα στις κοινοτικές αγορές, ενώ αξιοποιούνται άγονα εδάφη και μπορεί να δοθεί ένα συμπληρωματικό εισόδημα στον τοπικό πληθυσμό.

6. Συμπεράσματα

6.1. Η ΟΚΕ συμπεραίνει από τις προηγούμενες ετήσιες εκθέσεις της Επιτροπής και τη γενική έκθεση αξιολόγησης ότι η τροποποίηση του Κανονισμού είναι προς τη σωστή κατεύθυνση και την επικροτεί. Οι προσαρμογές που γίνονται υπαγορεύονται από τα πορίσματα των ανωτέρω εκθέσεων και επικαιροποιούν τον Κανονισμό με βάση τα πραγματικά δεδομένα και αποτελέσματα της επταετούς περιόδου εφαρμογής του.

6.2. Η ΟΚΕ θεωρεί ότι, η Επιτροπή αποκτά περισσότερη ευελιξία να προβαίνει σε διορθωτικές κινήσεις, προσθέτοντας ή και αφαιρώντας προϊόντα που, οι εξελίξεις των αναγκών στα νησιά, προβάλλουν προς ενίσχυση. Επομένως, σε κάθε φάση που η Επιτροπή μελετά τη βελτιστοποίηση της αποτελεσματικότητας του προγράμματος, οι επισημάνσεις της ΟΚΕ θα μπορούσαν να διευκολύνουν το έργο αυτό.

6.3. Η ΟΚΕ αναγνωρίζει ότι, ο τρόπος προσέγγισης εκ μέρους της Επιτροπής των προβλημάτων των μικρών νησιών του Αιγαίου βρίσκεται στο σωστό δρόμο. Δίδεται έτσι ένα στίγμα πολιτικής, που κατά την άποψή της, προοιωνίζει μελέτη και αντίστοιχα μέτρα για όλα τα μικρά νησιά της Κοινότητας, που έχουν ανάλογα προβλήματα.

Βρυξέλλες, 16 Ιανουαρίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(2001) 64 τελικό της 7.2.2001.

(2) ΕΕ C 201 της 26.7.1993, σ. 22.

(3) ΕΕ L 184 της 27.7.1993, σ. 1-7.

(4) COM(96) 387 τελικό.

(5) COM(98) 292 τελικό.

(6) ΕΕ L 218 της 6.8.1991, σ. 1-21.

(7) ΕΕ L 160 της 26.6.1999, σ. 21-47.

(8) ΕΕ L 160 της 26.6.1999, σ. 80-102.

(9) ΕΕ C 201 της 26.7.1993, σ. 22.